
A COVID-19 HATÁSA A MAROSVÁSÁRHELYI II. SEBÉSZETI OSZTÁLY SÜRGŐSSÉGI SEBÉSZETI BETEGELLÁTÁSÁRA

Bevezetés: Az általános sebészeti sürgősségek életet veszélyeztető állapotokat jelentenek, amelyek ellátása priorítást élvez más patológiákkal szemben. Több kutatás alapján a COVID-19 pandémia hatással van az egészségügyi ellátásra, a kezelési algoritmusokra és ezáltal a sebészeti sürgősségek ellátására is.
Célkitűzés: Dolgozatunk célja a COVID-19 járvány hatásainak felmérése a sürgősségi sebészeti betegellátásra, a műtétek számát, arányait, patológiák súlyosságát és komplikációinak jelenlétét vizsgálva.
Módszer: A retrospektív kutatás anyagát a Maros Megyei Sürgősségi Kórház II. sz. Sebészeti Klinikán 2018–2021 között lezajló 1712 nem traumás abdominális, medencei és alsó végtagi sürgősségi műtét leírása képezi. Az adatok feldolgozása Microsoft Excel, GraphPad Prism 8 programok által valósult meg.
Eredmény: Az összesen 1712 műtétből 895 eset 2020. március 11. (WHO által meghatározottan a világjárvány kezdete) előtt zajlott, és 817 műtét ezt követően. A páciensek átlagéletkorát vizsgálva szignifikáns különbséget találtunk (58 év COVID-19 előtt, 61 év a járvány alatt, p=0,002). A műtétek számát illetően szignifikáns a különbség (p=0,019). Az abdominális kórképek szempontjából szignifikánsan megnövekedett esetszám észlelhető a COVID-19 pandémia alatt peritonitis (p=0,028), akut cholecystitis (p=0,008), az emésztőrendszer több szintjén levő perforáció (p=0,049) és malignus kórképek (p=0,0007) okozta sürgősségi állapotokat vizsgálva. Az alsó végtagi kórképeket illetően a gangrénák száma szignifikánsan nőtt (p=0,004) a járványhelyzet alatt. Az átlagosan egy betegre eső patológiák száma szignifikánsan (p=0,002) magasabb volt a pandémia alatt. Feljegyeztünk 31 SARS-CoV-2 patológiával rendelkező beteget, akik sürgősségi beavatkozást igényeltek, mely meggátolta a járványos osztályra való szállításukat. A sebészeti kezelésben részesült COVID-19 pozitív betegek mortalitása szignifikánsan (p<0,0001) magasabb a nem fertőzött betegekhez viszonyítva.
Következtetés: Eredményeinkből kiderül, hogy a COVID-19 pandémiának van szignifikáns hatása a sürgősségi sebészeti műtétek teljes számára. A járványhelyzet befolyásolja bizonyos kórképek számának növekedését, arányát a többi patológiához viszonyítva, és ezen betegségek súlyosságát és komplikációinak megjelenését, mert a páciensek elhanyagolják krónikus kezeléseiket, és egyébként krónikus kezelést igénylő betegségek súlyos stádiumba kerülnek komplikációik által.



